LÄÄKEHOITO SEURAKUNNAN TOIMINNASSA

Seurakunnan toiminnassa on mukana osallistujia, jotka ovat riippuvaisia säännöllisestä lääkityksestä, joka on annettu akuutin sairauden tai muun terveydellisen syyn vuoksi.

Seurakunnan toiminnassa annetaan vain lääkärin määräämiä reseptilääkkeitä, jotka ovat välttämättömiä antaa leirin tai muun toiminnan aikana. Lääkkeen on aina oltava alkuperäispakkauksessa ja siitä on käytävä ilmi annostus. On tärkeää, että osallistujan mahdollisesta lääkityksestä ja sen toteutumista sekä mukana olevista lääkkeistä (myös reseptivapaat itsehoitolääkkeet) kysytään osallistujakortissa.

Täysi-ikäiset ja osa lapsista ja nuoristakin osaa huolehtia lääkkeen ottamisesta itsenäisesti. Alaikäisten ja muulla tavoin holhottavien kohdalla huoltaja/holhooja vastaa siitä, että lapsen/nuoren lääkehoidon tarve ja lääkehoidon kannalta kaikki tarvittava tieto on työntekijöiden käytettävissä. Tiedot annetaan joko erillisellä lomakkeella tai kirjallisella liitteellä osana osallistumiskorttia tai ilmoittautumisen yhteydessä. Seurakunnan toiminnassa tapahtuvasta lääkehoidosta tulee tehdä yksilökohtainen suunnitelma.

Lääkehoitosuunnitelman perustana on Sosiaali- ja terveysministeriön vuonna 2006 julkaisema opas Turvallinen lääkehoito. Opas kokoaa yhteen lakien, asetusten ja viranomaisohjeiden antamat suuntalinjat lääkitysturvallisuudesta. Näiden lisäksi oppaassa pyritään ottamaan esiin turvallisuustutkimukseen pohjautuvia keskeisiä suosituksia

sekä esittelemään lääkehoidon turvallisuuden edistämiseen kehitettyjä käytänteitä. Oppaan pohjalta osallistujalle tehdään tarvittaessa lääkehoitosuunnitelma.

Toimintaympäristöjä, joissa lääkehoitoa toteuttavat muut kuin terveydenhuollon koulutuksen saaneet henkilöt, kutsutaan *Turvallinen lääkehoito* -oppaassa lääkehoidon epätyypillisiksi alueiksi. Lääkehoitoon peruskoulutukseltaan kouluttamaton henkilö voi osallistua luonnollista tietä (suu, nenä, silmät, korvat, peräaukko) annettavan ja ihon alle pistettävän lääkehoidon toteuttamiseen yksittäistapauksissa tai yksilökohtaisen suunnitelman ja tarvittavan lisäkoulutuksen jälkeen.

Seurakunnan työntekijät voivat pyytää lääkehoidon suunnitteluun ammatillista apua ja ohjausta esim. paikalliselta terveysasemalta, kouluterveydenhoitajalta, tms. Seurakunnan turvallisuuskoulutusten yhteyteen voidaan sisällyttää lääkehoidollisia osioita paikallisten tarpeiden mukaan.

**1. Seurakunnan toiminnoissa toteutettava lääkehoito**

Leirillä, retkillä tai muussa seurakunnan järjestämässä toiminnassa annettava lääkehoito on yleensä satunnaista ja/tai oireen mukaista lääkehoitoa.

Hoidon tarpeen kiireellisyyden mukaan tilanteet voidaan jakaa seuraavasti:

1. Välitöntä hoitoa vaativat

a. Anafylaksian (äkillinen, allerginen, shokkityyppinen reaktio) hoito

b. Insuliinishokin hoito

c. Kouristuksen (kuumekouritukset, epilepsia) hoito

d. Astma-ahdistuksen hoito, avaava lääkitys

e. Muu mahdollinen välitöntä hoitoa vaativa hoito

1. Pitkäaikaissairauden ylläpitohoito osallistujan henkilökohtaisen lääkehoitosuunnitelman mukaan.
2. Mahdolliset muut lääkärin määräämät välttämättömät leirin, retken tai muun toiminnon aikana annettavat lääkkeet.

**2. Lääkehoitoon liittyvät toimijat ja tehtävät**

Kirkkoherra tai muu esimies vastaavat lääkehoidon ohjeistuksen ”jalkauttamisesta” oman yksikkönsä toimintaan. Lisäksi tulee varmistaa, että toiminnoissa lääkehoidosta vastaavilla työntekijöillä on käytettävissä riittävä tieto ja asiantuntemus. Osallistujan sairauteen ja lääkehoitoon liittyviä tietoja käsitellään ammatillisesti ja huolehditaan siitä, että tieto ei kulkeudu ulkopuolisille.

Alaikäisen lapsen/nuoren ja tai muulla tavoin holhouksen alaisen huoltaja/holhooja vastaa siitä, että lääkehoidon tarve ja lääkehoidon kannalta kaikki tarvittava tieto on toiminnon lääkehoidosta vastaavan työntekijän käytettävissä. Lääkkeet tuodaan alkuperäispakkauksissa, siten että lääkärin määräys (lääkkeen nimi, vahvuus, annostus ja lääkittävän nimi) on luettavissa. Yksilöllinen lääkehoitosuunnitelma laaditaan yhteistyössä huoltajien kanssa. Tarvittaessa konsultoidaan myös hoitavaa lääkäriä tai muuta terveydenhuollon ammattilaista. Kaikki lääkehoitoon osallistuvat tahot/henkilöt toimivat yhteistyössä huoltajien kanssa.

Lääkkeen antaja vastaa siitä, että hän toimii tehdyn suunnitelman mukaisesti. Lääkkeiden turvallisesta säilyttämisestä sovitaan yhdessä osallistujan, huoltajien ja tarvittaessa myös toimintapaikan henkilökunnan kanssa. Esimerkiksi toimintapaikan keittiön kylmätilassa säilytettävissä lääkkeissä tulee olla merkittynä lääkittävän nimi sekä lääkkeiden annosteluohjeet.

**3. Alaikäisen lapsen/ nuoren lääkehoidon suunnitelmat**

* 1. **Lyhytaikaisen lääkehoidon suunnitelma**

Seurakunnan toiminnoissa annetaan vain lääkärin lapselle tai nuorelle määräämiä reseptilääkkeitä, jotka ovat välttämättömiä antaa toiminnon aikana. Lääkkeen on aina oltava alkuperäispakkauksessa ja siitä on käytävä ilmi annostus. Huoltaja vastaa siitä, että lääkehoidon kannalta kaikki tarvittava tieto on käytettävissä. Kaikki lääkehoitoon osallistuvat tahot toimivat yhteistyössä huoltajien kanssa. Lääkehoitosuunnitelmaa säilytetään salassapito-ohjeistusten mukaisesti.

**3.2** **Pitkäaikaissairaan lapsen tai nuoren lääkehoidon ja/tai muiden hoitotoimenpiteiden suunnitelma**

Lapsi/nuorikohtaisen lääkehoidon tai muiden hoitotoimenpiteiden tarpeen on arvioinut ja suunnitellut lasta tai nuorta hoitava taho, jota voidaan tarvittaessa käyttää asiantuntijana. Suunnitelma tehdään aina yhteistyössä lapsen tai nuoren huoltajan kanssa. Sitä laadittaessa sovitaan lääkehoidon ja terveydentilan seurannan tarpeet ja millä laajuudella ja toimenpiteillä näihin tarpeisiin pystytään vastaamaan.

Suunnitelmaan kirjataan:

* mistä sairaudesta tai oireesta on kyse
* milloin lääkehoitoa tai muita hoitotoimenpiteitä tarvitaan
* keiden on tarpeen tietää suunnitelmaan kirjatuista asioista
* missä lääkettä tai hoitotoimenpiteisiin tarvittavia välineitä säilytetään
* miten lääke annetaan tai miten hoitotoimenpiteet suoritetaan
* kuka lääkkeen antaa tai hoitotoimenpiteen suorittaa
* mitä muita toimenpiteitä kuin lääkkeen antamista tilanne edellyttää
	+ sairasauton kutsuminen
	+ ilmoittaminen vanhemmille
	+ mitä oireita seurataan
	+ muita lääkkeen antamiseen liittyviä toimenpiteitä (esim. verensokerin mittaaminen)
* milloin lääkkeen antamisesta informoidaan huoltajia (esim. kohtauslääkityksen käyttäminen tai lääkkeen antamisen epäonnistuminen)
* millaista osaamista tarvitaan, kuka kouluttaa, ketä koulutetaan
* miten varmistetaan lääkkeen antajien tai hoitotoimenpiteiden suorittajien riittävä osaaminen
* lääkkeen tai käytetyn välineen hävittäminen
* suunnitelman tarkistaminen

Liitteet:

* + - * turvallinen lääkehoito -opas [http://urn.fi/URN:ISBN:978-952-302-577-6](http://urn.fi/URN%3AISBN%3A978-952-302-577-6)